ஆங்கிலம் நம் வரவேற்பறைமொழி. அதில் புழங்கும் உள்ளத்தால் நம் சமையலறையை புழக்கடையை எழுத முடியாது. உலக இலக்கியத்தில் மெய்யான அறிமுகம் கொண்டவர்கள் இதை எளிதில் உணரமுடியும். அமிதவ் கோஷ் போன்ற வெகுசில எழுத்தாளர்கள் அன்றி எந்த ஆங்கில எழுத்தாளரும் இலக்கியரீதியாக முக்கியமானவர்கள் அல்ல. அவர்களின் எழுத்து ஐரோப்ப்பிய அமெரிக்க ரசனைக்காக உருவாக்கப்படுவது. அவ்வாசகர்கள் புரிந்துகொள்ளும், அவர்கள் ஏற்கும் எழுத்தை எழுதி எழுதி உருவாக்கிக்கொண்டால்தான் வெற்றிகரமான எழுத்தாளர் ஆகமுடியும். அந்தப் பயணத்தில் அவர்கள் இங்கிருந்து மிக விலகிச் சென்றுவிடுவார்கள். ஐரோப்பா உருவாக்கும் எளிய அரசியல்சரிகளைச் சொல்லிக்கொண்டிருப்பார்கள். அதன்வழியாக இந்தியாவைப் பார்ப்பார்கள். ஒன்று இந்திய ஏளனம் அல்லது இந்தியா பற்றிய செயற்கையான புனிதமாக்கல். இரு எல்லைகளில் இருப்பார்கள்.